1Womu ge Asafu u kua. Ge wee. Gusunɔ, wee tɔn tukobu ba wunɛn tem wɔri. Ba dera wunɛn sãa yeru ta disi duura. Ba dera Yerusalɛmu ya kua bansu. 2Ba wunɛn tɔmbu go, ma ba dera gunɔsu ben gonu di. Ba dera gbeeku yɛɛ yi be, be ba nun sãamɔ min gonu tema. 3Ba ben yɛm yari mu ka Yerusalɛmu sikerenɛ nge nim, ma ba ben gonu deri mi, goo kun nu sikua. 4Be ba ka sun sikerenɛ ba sun wɔmmɔ. Bɛsɛn berusebu ba sun yaakoru mɔ̀. 5Yinni Gusunɔ, sere saa yerà wunɛn mɔru ko n seewa. Sere saa yerà kaa n nisinu seewa nge dɔ̃ɔ. 6A de wunɛn mɔru yu wɔri bwese ni nu ǹ nun yɛ̃ ka ni nu ǹ nun sãamɔ sɔɔ. 7Domi ba Isireliba go, ma ben tem mu kua bansu. 8A ku sun bɛsɛn sikadoban durum sɔbi. Adama wunɛn kĩrun sɔ̃, a sun wɔnwɔndu kuo. Domi sa kua wɔnwɔndobu. 9Gusunɔ bɛsɛn faaba kowo, a sun somiɔ kpa wunɛn yĩsiru tu bɛɛrɛ wa. A sun wɔro kpa a sun bɛsɛn durum wɔka. 10Mban sɔ̃na kaa de bwesenu nu n mɔ̀, mana bɛsɛn Yinni u wãa. A be ba wunɛn tɔmbun yɛm yari mɔru kɔsieyo bwesenun suunu sɔɔ bɛsɛn wuswaaɔ. 11Yinni Gusunɔ, a dɛsobun weeweenu nɔɔwɔ, kpa a be ba ka dɔɔ bu go faaba ko ka wunɛn dam. 12Yinni, bwese ni nu ka nun sikerenɛ nu nun wɔnwa, a nu nin durum kɔsieyo sere nɔn nɔɔba yiru. 13Adama bɛsɛ wunɛn tɔn be a kpare, sa ko nun tɔma sere ka baadommaɔ, kpa bɛsɛ ka bɛsɛn bibun bweseru sa n nun bɛɛrɛ wɛ̃ɛmɔ.
Copyright
Learn More
bam_Latn zho_Hant eng_Latn